กลต.ลุยเช็กบิลคนทำผิดกฎ
ไตรมาส3กล่าวโทษแล้ว6คดีปรับ83ล้านบ.ระดมทุนพุ่ง
6 พ.ย. 2555

ไตรมาส3กล่าวโทษแล้ว6คดีปรับ83ล้านบ.ระดมทุนพุ่ง
ก.ล.ต.เผยไตรมาส 3 ปีนี้ กล่าวโทษผู้ทำผิด 6 คดี ปรับเงิน 83.05 ล้านบาท ส่วนยอดระดมทุนพุ่ง 9 เดือน แตะ 4.7 หมื่นล้านบาท มากกว่าทั้งปี 2554 
รายงานจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในช่วงไตรมาส 3 ที่ผ่านมา ก.ล.ต.ดำเนินการกล่าวโทษผู้กระทำความผิด พ.ร.บ.หลักทรัพย์ฯ จำนวน 6 คดี มีผู้ถูกกล่าวโทษทั้งสิ้น 11 ราย ลดลงจากช่วงเดียวกันปีก่อนที่มีการกล่าวโทษจำนวน 13 คดี มีผู้ถูกกล่าวโทษรวม 27 ราย ส่วน 9 เดือนแรกปีนี้กล่าวโทษไปแล้วจำนวน 13 คดี มีผู้ถูกกล่าวโทษรวมทั้งสิ้น 50 ราย
ขณะที่มีผู้ถูกเปรียบเทียบปรับจำนวน 8 ราย รวมจำนวน 10 ข้อหา คิดเป็นมูลค่า 83.05 ล้านบาท เทียบกับช่วงไตรมาส 3 ปี 2554 ที่มีผู้ถูกเปรียบเทียบปรับจำนวน 10 ราย รวมจำนวน 13 ข้อหา คิดเป็นมูลค่า 12.73 ล้านบาท ส่วนงวด 9 เดือนแรกปีนี้ มีผู้ถูกเปรียบเทียบปรับไปแล้ว 32 ราย รวม 64 ข้อหา คิดเป็นมูลค่ารวม 95.76 ล้านบาท 
นอกจากนี้ ก.ล.ต.ได้สั่งพักงานผู้แนะนำการลงทุน 12 ราย สั่งเพิกถอนความเห็นชอบใบอนุญาต 1 ราย และภาคทัณฑ์จำนวน 4 ราย เมื่อเทียบกับไตรมาส 3 ปีก่อน ที่มีผู้แนะนำการลงทุนถูกพักงานจำนวน 4 ราย และภาคทัณฑ์จำนวน 6 ราย 
การร้องเรียนการปั่นหุ้น เผย แพร่ข่าวเท็จ และใช้ข้อมูลภายในซื้อขายหุ้นมีจำนวน 11 เรื่อง การประกอบธุรกิจโดยไม่มีใบอนุญาต 14 เรื่อง และการปฏิบัติหน้าที่ไม่เหมาะสมของผู้ติดต่อนักลงทุน 10 เรื่อง ซึ่งทรงตัวเมื่อเทียบกับช่วงไตรมาส 3 ปีก่อน
สำหรับการอนุญาตให้เสนอขายตราสารทุนในช่วงไตรมาส 3 ที่ผ่านมา มีการเสนอขายหลักทรัพย์ต่อประชาชนเป็นครั้งแรก (ไอพีโอ) จำนวน 5 บริษัท คิดเป็นมูลค่ารวม 9,267 ล้านบาท เพิ่มขึ้นเมื่อเทียบกับช่วงเดียวกันปีก่อนที่มีการเสนอขายไอพีโอ 2 บริษัท คิดเป็นมูลค่ารวม 590 ล้านบาท นอกจากนี้มีการเสนอขายหุ้นให้บุคคลในวงจำกัดจำนวน 8,671 ล้านบาท เทียบกับช่วงเดียวกันปีก่อนที่มีมูลค่าเพียง 82 ล้านบาท ขณะที่ช่วง 9 เดือนแรกปีนี้ ก.ล.ต.อนุญาตให้มีการเสนอขายหลักทรัพย์แล้วทั้งสิ้นมูลค่า 47,511 ล้านบาท ซึ่งสูงกว่าทั้งปี 2554 ที่มีมูลค่าเพียง 32,188 ล้านบาท
ขณะที่การเสนอขายตราสารหนี้ในช่วงไตรมาส 3 มีมูลค่ารวม 1.21 ล้านล้านบาท แบ่งเป็นตราสารหนี้ระยะสั้น 1.18 ล้านล้านบาท ตราสารหนี้ระยะยาว 18,121 ล้านบาท และตราสารหนี้ประเภทอื่นๆ 3,252 ล้านบาท เพิ่มขึ้นจากช่วงเดียวกันปีก่อนที่มียอดเสนอขายรวม 2.34 แสนล้านบาท โดยตราสารหนี้ระยะสั้นเป็นตราสารที่มีอัตราการเติบโตมากสุด ซึ่งในช่วง 9 เดือนแรกปี 2555 มีการเสนอขายตราสารหนี้ระยะสั้นสูงถึง 1.71 ล้านล้านบาท เทียบกับทั้งปี 2554 ที่มียอดเสนอขายเพียง 9.86 แสนล้านบาท
ทั้งนี้ ณ สิ้นเดือน ก.ย. 2555 ก.ล.ต.ได้จัดสรรวงเงินเพื่อการลงทุนในต่างประเทศทั้งสิ้น 33,195 ล้านเหรียญสหรัฐ จากยอดรวม 5 หมื่น ล้านเหรียญสหรัฐ โดยมีการนำเงินไปลงทุนจริง 21,369 ล้านเหรียญสหรัฐ คิดเป็น 64% ของวงเงินที่ ก.ล.ต.จัดสรรทั้งหมด 
การลงทุนในต่างประเทศกระจายตัวในหลายประเทศ โดย 5 อันดับแรก ได้แก่ สหรัฐอาหรับเอมิเรตส์ บราซิล ฮ่องกง จีน และสหรัฐ ส่วนประเภทตราสารที่ลงทุนกระจายตัวหลากหลาย เช่น เงินฝาก หุ้นกู้ ตราสารหนี้อื่นๆ และหน่วยลงทุน โดยส่วนใหญ่เป็นการลงทุนผ่านกองทุนรวม กองทุนสำรองเลี้ยงชีพ กองทุนอสังหาริมทรัพย์ และพอร์ตลงทุนของบริษัทหลักทรัพย์